text: [{"text_idx": "#000004", "text": "Hann er partur av sera umfevnandi og ambiti\u00f8su almennu verk\u00e6tlanini \u201cOrion\u201d, sum fevnir um vindmylnulundir, vetnisframlei\u00f0slu, fangan og goyman av CO2 og elektrifisering av olju- og gasspallum eystan fyri f\u00f8royska marki\u00f0. Nu\u0301 er hann komin til F\u00f8roya at grei\u00f0a fra\u0301 spennandi verk\u00e6tlanini og kanna m\u00f8guleikar fyri samstarvi."}, {"text_idx": "#000005", "text": "Ta\u00f0 er ein sannroynd, at hja\u0301 okkara n\u00e6sta granna Hetlandi ver\u00f0ur i\u0301 dag lagdur sto\u0301rur dentur a\u0301 \u00e6tlanir at gera Hetland til lei\u00f0andi i\u0301 heiminum innan gr\u00f8na orkuskifti\u00f0, um somu ti\u0301\u00f0 sum stig ver\u00f0a tikin til at minka um u\u0301tla\u0301ti\u00f0 fra\u0301 b\u00e6\u00f0i verandi og komandi olju- og gassframlei\u00f0slu, eitt nu\u0301 vi\u00f0 f\u00f8royska marki\u00f0. Endama\u0301li\u00f0 er at gera Hetland til ein \u201cEnergy Hub\u201d i\u0301 Nor\u00f0uratlantshavi."}, {"text_idx": "#000006", "text": "Komandi dagarnar ver\u00f0a eisini f\u00f8royingar kunna\u00f0ir um hesar spennandi \u00e6tlanir, ta\u0301 ein av oddamonnunum aftanfyri verk\u00e6tlanina \u201cOrion\u201d kemur a\u0301 vitjan i\u0301 F\u00f8royum. Talan er um Gunther Newcombe, sum hevur dru\u0301gvar royndir fra\u0301 bretskari orkuvinnu, i\u0301 mong a\u0301r hja\u0301 oljufelagnum BP, si\u0301\u00f0ani sum stjo\u0301ri i\u0301 almennu oljufyrisitingini Oil and Gas Authority, sum umsitur \u00f8ll leitiloyvi og framlei\u00f0slur a\u0301 bretska landgrunninum og i\u0301 dag sum ra\u0301\u00f0gevi hja\u0301 sto\u0301ru almennu orkuverk\u00e6tlanini i\u0301 Hetlandi."}, {"text_idx": "#000007", "text": "Ta\u00f0 er FOI\u0301B, F\u00f8roya Orkui\u0301dna\u00f0arbo\u0301lkur, sum hevur bo\u00f0i\u00f0 kenda orkumanninum til F\u00f8roya. Hann skuldi koma til landi\u00f0 fyri tveimum a\u0301rum si\u0301\u00f0ani, men ta\u0301 for\u00f0a\u00f0i korona hesum. Nu\u0301 kemur hann so til F\u00f8roya fyri at hava almennar fyrilestrar a\u0301 Atlantic Fair vinnustevnuni i\u0301 Klaksvi\u0301k og i\u0301 fyrilestrarh\u00f8lunum Bakkastovu i\u0301 Kaffihu\u0301sinum i\u0301 Havn. Hann fer eisini at hitta umbo\u00f0 fyri ymsar orkumyndugleikar og stovnar so sum Umhv\u00f8rvisstovuna og SEV og vindmylnulundina a\u0301 Hu\u0301sahaga og Jar\u00f0feingi eins og st\u00f8kka inn a\u0301 go\u0301lvi\u00f0 hja\u0301 landssty\u0301rismanninum i\u0301 umhv\u00f8rvis-, orku- og vinnuma\u0301lum, Magnus Rasmussen."}, {"text_idx": "#000008", "text": "Umframt at grei\u00f0a fra\u0301 framti\u0301\u00f0ar orkuverk\u00e6tlanunum i\u0301 Hetlandi vi\u00f0 vindorku, vetni, goymslu av CO2, elektrifisering av olju- og gasspallum, fer hann eisini at kanna m\u00f8guleikarnar fyri orkusamstarvi millum Hetland og F\u00f8royar og Skotland. I\u0301 hv\u00f8nn mun Hetland kann l\u00e6ra av f\u00f8royskum royndum og \u00f8vugt. Um grundarlag er fyri eini li\u0301knandi gongd i\u0301 F\u00f8royum sum i\u0301 Hetlandi - einum f\u00f8royskum orkuhubbi. Eisini um og n\u00e6r farast kann undir eitt i\u0301t\u00f8kiligt samstarv millum oyggjasamfel\u00f8gini i\u0301 Nor\u00f0uratlantshavi i\u0301 sambandi vi\u00f0 havvindorku og vi\u00f0 eitt nu\u0301 flutningi av streymi til og fra\u0301 meginlandinum og framlei\u00f0slu og u\u0301tflutningi av vetni."}]